(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΛΔ΄

Παρασκευή, 29 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Ε. Σιμόπουλου, σελ.
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 5ο Γυμνάσιο Νέας Σμύρνης, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 2 Δεκεμβρίου 2024, σελ.
2. Συζήτηση επικαίρων ερωτήσεων:, σελ.
 α) Προς τον Υπουργό Προστασίας του Πολίτη:, σελ.
 i. με θέμα: «Απροστάτευτοι και εκτεθειμένοι 554 αστυνομικοί που θα στελεχώσουν τη Διεύθυνση Αντιμετώπισης Οργανωμένου Εγκλήματος από την απαράδεκτη και ανεπίτρεπτη διαρροή στοιχείων τους». , σελ.
 ii. με θέμα: «Για τις συνθήκες ασφάλειας σε φυλακές και αστυνομικά τμήματα και τους πρόσφατους θανάτους δυο νέων»., σελ.
 iii. με θέμα: «Ορισμός επίσημου φορέα συλλογής, καταγραφής, ταξινόμησης, ανάλυσης, δημοσίευσης στατιστικών δεδομένων για τις γυναικοκτονίες»., σελ.

ΠΡΟΕΔΡΕΥΩΝ

ΓΕΩΡΓΑΝΤΑΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:

 ΓΕΩΡΓΑΝΤΑΣ Γ. , σελ.

Β. Επί των επικαίρων ερωτήσεων:

 ΚΩΝΣΤΑΝΤΟΠΟΥΛΟΥ Ζ. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΧΟΥΡΔΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΛΔ΄

Παρασκευή 29 Νοεμβρίου 2024

Αθήνα, σήμερα στις 29 Νοεμβρίου 2024, ημέρα Παρασκευή και ώρα 9.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 2 Δεκεμβρίου 2024.

Α. Επίκαιρες Ερωτήσεις πρώτου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 230/19-11-2024 επίκαιρη ερώτηση του Βουλευτή Λέσβου της Κ.Ο. «ΝΕΑ ΔΗΜΟΚΡΑΤΙΑ» κ. Χαράλαμπου Αθανασίου προς τον Υπουργό Αγροτικής Ανάπτυξης και Τροφίμων με θέμα: «Προβλήματα στην ελαιοπαραγωγή λόγω ανομβρίας και υψηλών θερμοκρασιών στη νήσο Λέσβο».

2. Η με αριθμό 231/19-11-2024 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας με θέμα: Ο χρονισμός της απόσυρσης της μονάδας «Μεγαλόπολη 4» πρέπει να προσαρμοστεί στις ενεργειακές προκλήσεις καθώς και στις προκλήσεις που αντιμετωπίζει η περιοχή της Μεγαλόπολης.

3. Η με αριθμό 233/19-11-2024 επίκαιρη ερώτηση του Βουλευτή Λάρισας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Ιδιαίτερα ανησυχητικό το έλλειμμα στο ισοζύγιο των αγροτικών προϊόντων».

4. Η με αριθμό 220/18-11-2024 επίκαιρη ερώτηση του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Παιδείας, Θρησκευμάτων και Αθλητισμού, με θέμα: «Για το σοβαρό στεγαστικό πρόβλημα των φοιτητών στα πανεπιστήμια της Κρήτης».

5. Η με αριθμό 234/19-11-2024 επίκαιρη ερώτηση του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Εθνικής Άμυνας με θέμα: «Ομολογία του κυρίου Υπουργού περί πληρότητας 30% στρατοπέδων στον Έβρο και 130% στην Πελοπόννησο, με επικείμενο το κλείσιμο 137 στρατοπέδων».

6. Η με αριθμό 243/25-11-2024 επίκαιρη ερώτηση του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανασίου Ηλιόπουλου προς τον Υπουργό Εθνικής Οικονομίας και Οικονομικών με θέμα: «Επιτακτική η ανάγκη επαναφοράς της αναστολής μείωσης της προσωπικής διαφοράς».

7. Η με αριθμό 240/24-11-2024 επίκαιρη ερώτηση του Προέδρου της Κ.Ο. «ΝΙΚΗ» και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εξωτερικών με θέμα: «Αποτροπή παράνομης αλιείας στα ελληνικά χωρικά ύδατα».

8. Η με αριθμό 249/25-11-2024 επίκαιρη ερώτηση του Βουλευτή Β3΄ Νοτίου Τομέα Αθηνών της Κ.Ο. «ΠΛΕΥΣΗ ΕΛΕΥΘΕΡΙΑΣ» κ. Σπυρίδωνα Μπιμπίλα προς την Υπουργό Εργασίας και Κοινωνικής Ασφάλισης με θέμα: «Μη συμμόρφωση της Δημόσιας Υπηρεσίας Απασχόλησης (Δ.ΥΠ.Α) με την κείμενη νομοθεσία σχετικά με την καταβολή του επιδόματος ανεργίας και του εποχικού επιδόματος».

9. Η με αριθμό 242/25-11-2024 επίκαιρη ερώτηση του Βουλευτή Β΄ Πειραιώς της Κ.Ο. «ΣΠΑΡΤΙΑΤΕΣ» κ. Αλέξανδρου Ζερβέα προς τον Υπουργό Εξωτερικών με θέμα: «Θαλάσσιος Χωροταξικός Σχεδιασμός της Ευρωπαϊκής Ενώσεως».

Β. Επίκαιρες Ερωτήσεις δεύτερου κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 232/19-11-2024 επίκαιρη ερώτηση του Βουλευτή Φθιώτιδας της Κ.Ο. «ΝΕΑ ΔΗΜΟΚΡΑΤΙΑ» κ. Ιωάννη Οικονόμου προς τον Υπουργό Περιβάλλοντος και Ενέργειας με θέμα: «Ανάγκη εξαίρεσης από το ποσοστό κάλυψης σε γη υψηλής παραγωγικότητας των δικαιούχων του προγράμματος «Φωτοβολταϊκά στο χωράφι».

2. Η με αριθμό 235/20-11-2024 επίκαιρη ερώτηση του Βουλευτή Κοζάνης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παρασκευά Κουκουλόπουλου προς τον Υπουργό Περιβάλλοντος και Ενέργειας με θέμα: «Πολλαπλά επιζήμια η απόσυρση του ΑΗΣ Μελίτης».

3. Η με αριθμό 244/25-11-2024 επίκαιρη ερώτηση του Βουλευτή Β΄ Δυτικής Αττικής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Χρήστου Τσοκάνη προς τον Υπουργό Εθνικής Οικονομίας και Οικονομικών με θέμα: «Να διαγραφεί ο απαράδεκτος φόρος που επιβλήθηκε στην πρωταθλήτρια ΑΜΕΑ από την Ελευσίνα για χρηματοδότηση, που εξασφάλισε μετά από μεσολάβηση της Κυβέρνησης για την ανάκτηση του σπιτιού της».

4. Η με αριθμό 248/25-11-2024 επίκαιρη ερώτηση του Προέδρου της Κ.Ο. «ΝΕΑ ΑΡΙΣΤΕΡΑ» και Βουλευτή Μεσσηνίας κ. Αλέξανδρου Χαρίτση προς τον Υπουργό Αγροτικής Ανάπτυξης και Τροφίμων με θέμα: «Αδιαφορία της Κυβέρνησης για τις ζημιές στην ελαιοκαλλιέργεια λόγω της ανομβρίας».

5. Η με αριθμό 239/22-11-2024 επίκαιρη ερώτηση του Βουλευτή Λέσβου της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παναγιώτη Παρασκευαΐδη προς τον Υπουργό Ψηφιακής Διακυβέρνησης με θέμα: «Αδυναμία εγγραφής δικαιωμάτων στην κτηματογράφηση των Τοπικών Κοινοτήτων Αφάλωνα και Σκοπέλου με αποκλειστική ευθύνη του Ελληνικού Κτηματολογίου-Αναγκαία η χορήγηση παράτασης και ρύθμισης».

6. Η με αριθμό 247/25-11-2024 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Αφροδίτης Κτενά προς τον Υπουργό Υποδομών και Μεταφορών με θέμα: «Για τη λήψη όλων των αναγκαίων μέτρων για την αντιπλημμυρική θωράκιση της Αττικής».

7. Η με αριθμό 241/25-11-2024 επίκαιρη ερώτηση της Βουλευτού Λάρισας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ευαγγελίας Λιακούλη προς τον Υπουργό Υποδομών και Μεταφορών με θέμα: «Σοβαρά ερωτηματικά γεννά η νέα ανάθεση στην ολλανδική HVA μελετών για αντιπλημμυρικά έργα στη Θεσσαλία».

8. Η με αριθμό 250/25-11-2024 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Παρασκευής Δάγκα προς τον Υπουργό Παιδείας, Θρησκευμάτων και Αθλητισμού με θέμα: «Απαράδεκτη έως επικίνδυνη η κατάσταση για μαθητές, εκπαιδευτικούς και εργαζομένους στο Εργαστήριο Ειδικής Επαγγελματικής Εκπαίδευσης και Κατάρτισης (ΕΕΕΕΚ) Πολλαπλά Αναπήρων στο Αιγάλεω».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 29 Νοεμβρίου 2024, ότι η υπ’ αρ. 246/25-11-2024 και 251/25-11-2024 επίκαιρες ερωτήσεις και η υπ’ αρ. 308/17-10-2024 ερώτηση (κατ’ άρθρο 130 παράγραφος 5 Κανονισμού της Βουλής) θα απαντηθούν από τον Υφυπουργό Προστασίας του Πολίτη κ. Ανδρέα Νικολακόπουλο.

Κατόπιν τούτου, θα συζητηθεί η πρώτη με αριθμό 308/17-10-2024 ερώτηση των αναφορών-ερωτήσεων του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Προστασίας του Πολίτη με θέμα: «Απροστάτευτοι και εκτεθειμένοι πεντακόσιοι πενήντα τέσσερις αστυνομικοί που θα στελεχώσουν τη Διεύθυνση Αντιμετώπισης Οργανωμένου Εγκλήματος από την απαράδεκτη και ανεπίτρεπτη διαρροή στοιχείων τους».

Θα απαντήσει ο Υφυπουργός Προστασίας του Πολίτη κ. Ανδρέας Νικολακόπουλος.

Κύριε συνάδελφε, έχετε τον λόγο για την πρωτομιλία σας.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ, κύριε Πρόεδρε.

Όπως σωστά αναφέρθηκε στον τίτλο της ερώτησης που εκφωνήσατε, το θέμα το οποίο με απασχόλησε και για αυτό το φέρνω προς επίκαιρη ερώτηση έχει να κάνει με τη διαρροή στοιχείων της νεοσύστατης Διεύθυνσης Αντιμετώπισης Οικονομικού Εγκλήματος. Όπως θα γνωρίζει ο κύριος Υπουργός αυτή συστάθηκε τον Ιούνιο, στις 13 Ιουνίου του 2024.

Πολύ σύντομα θα περιγράψω τις αρμοδιότητες: εξάρθρωση εγκληματικών οργανώσεων, είτε εγχώριων είτε διασυνοριακών, έρευνα σχετικά με τη νομιμοποίηση εσόδων από εγκληματικές δραστηριότητες, παρακολούθηση της εξέλιξης και των τάσεων σοβαρών οργανωμένων εγκλημάτων, εγχώριων και διασυνοριακών, συνεργασία με άλλες χώρες κ.λπ., δεν χρειάζεται να τα πω όλα. Θέλω να καταδείξω, αναφέροντας μερικές από τις αρμοδιότητες, τη σημασία αυτής της νεοσύστατης διεύθυνσης καθώς και το γεγονός ότι ήδη από την περιγραφή των αρμοδιοτήτων σε κάθε σχεδόν παράγραφο υπάρχουν σοβαρές εγκληματικές δραστηριότητες, σοβαρά και οργανωμένα εγκλήματα, κ.ο.κ..

Άρα ειδικά για μια τέτοια διεύθυνση θα περίμενε κάποιος ότι θα έπρεπε να τυγχάνουν ιδιαίτερης προστασίας σε ό,τι αφορά και την ανωνυμία τους, δεδομένου ότι θέλουμε αυτούς τους ανθρώπους που τελικά εμάς προστατεύουν -έτσι θα έπρεπε να είναι και αυτό κάνει η μεγάλη πλειονότητα των αστυνομικών με εξαίρεση μερικούς επίορκους-, να τους προστατεύουμε και εμείς για να μπορούν να κάνουν τη δουλειά τους ανεμπόδιστα.

Ξέρετε όλοι ότι στα μέσα Οκτωβρίου διέρρευσαν τα στοιχεία άνω των πεντακοσίων πενήντα αστυνομικών. Μόλις χθες έλαβα τη σχετική απάντηση στην ερώτηση που αρχικά είχα καταθέσει γραπτώς. Για την οικονομία του χρόνου και αναλόγως και της απάντησης θα επανέλθω στη δευτερολογία μου, γιατί δεν είμαι ικανοποιημένος από την απάντηση που έχω λάβει. Περιμένω να ακούσω από τη μεριά του Υπουργείου Προστασίας πώς θα προστατέψει και τους αστυνομικούς, προκειμένου αυτοί να προστατεύουν τους πολίτες.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, κατ’ αρχάς να πούμε ότι με απόφαση του Υπουργού Προστασίας του Πολίτη, Μιχάλη Χρυσοχοΐδη, στις 17 Οκτωβρίου του 2024 ξεκίνησε τη λειτουργία της η Διεύθυνση Αντιμετώπισης Οργανωμένου Εγκλήματος, ύστερα και από την τοποθέτηση αστυνομικού προσωπικού και ανώτατων αξιωματικών που θα τη στελεχώσουν. Άρα λοιπόν, να παραδεχθούμε και φαίνεται και από την τοποθέτησή σας ότι αναγνωρίζετε, ότι προχωράμε σε ένα σημαντικό βήμα στη διαρκή μάχη της πολιτείας κατά του οργανωμένου εγκλήματος, συστήνοντας για πρώτη φορά στη χώρα μια εξειδικευμένη υπηρεσία, με αποκλειστικό σκοπό την καταπολέμηση του σοβαρού και οργανωμένου εγκλήματος. Ενώ πλέον οι διευθύνσεις ασφάλειας Αττικής και Θεσσαλονίκης μετεξελίσσονται σε διευθύνσεις δίωξης και εξιχνίασης εγκλημάτων, γεγονός το οποίο πραγματοποιήθηκε από τις 7 Νοεμβρίου του 2024 με το π.δ.64/2024.

Το Υπουργείο αναλαμβάνει κάθε πρωτοβουλία για την ατομική προστασία του αστυνομικού προσωπικού σε κάθε επίπεδο, βέβαια και για την προστασία των προσωπικών τους δεδομένων, με στόχο πάντοτε την αποτελεσματική άσκηση των καθηκόντων του και τη μείωση κάθε κινδύνου και απειλής. Για το συγκεκριμένο θέμα υπήρξε σχετική αλληλογραφία, αναφορικά με τη μετακίνηση προσωπικού προς τη νέα διεύθυνση. Διακινήθηκε αυτό μέσω του συστήματος εσωτερικής αλληλογραφίας της Ελληνικής Αστυνομίας με το μέγιστο βαθμό εμπιστευτικότητας. Δεν διέρρευσε στοιχείο σχετικά με συγκεκριμένα τμήματα ή υποδιευθύνσεις στις υπηρεσίες που θα στελεχωθούν από το προσωπικό ούτε υφίσταται η δυνατότητα από εγκληματικές ομάδες ενδεχομένως να αναγνωρίσουν έναν αστυνομικό, ενώ θα πρέπει να σας πω ότι το προσωπικό που στελεχώνει τις υπηρεσίες και τη συγκεκριμένη, συνεχώς ανανεώνεται εντός της υπηρεσίας.

Άρα, λοιπόν, βλέπετε ότι δεν υπάρχει ο κίνδυνος στον βαθμό αυτό που φοβάστε. Όμως, θα πρέπει να πούμε το εξής, ότι οι βασικές αρχές της αστυνομικής δράσης είναι οι αρχές της αναγκαιότητας, της προσφορότητας, της αναλογικότητας και βέβαια πάντοτε υπερέχει το δημόσιο και κοινωνικό συμφέρον. Αυτή είναι η ακρογωνιαίοι λίθοι του δικαιϊκού μας συστήματος. Κάθε παράβαση της αρχής της νομιμότητας από την οποία πρέπει να εκπορεύονται όλες οι ενέργειες των κρατικών οργάνων και της Αστυνομίας, μπορεί να στοιχειοθετήσει ποινικά και πειθαρχικά παραπτώματα, τα οποία εξετάζονται με ιδιαίτερη αυστηρότητα και προσοχή ανάλογα βέβαια με τα πραγματικά περιστατικά.

Άρα λοιπόν η υπόθεση αυτή ερευνάται. Στη δευτερολογία μου, για να είμαι και εντός του χρόνου, θα σας αναλύσω και πώς γίνεται αυτή η διερεύνηση.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΜΙΧΑΗΛ ΧΟΥΡΔΑΚΗΣ:** Άκουσα προσεκτικά όσα είπατε. Δεν μπόρεσα όμως να μην σταθώ σε αυτό που είπατε, ότι διακινήθηκε με το μέγιστο βαθμό εμπιστευτικότητας. Αν δηλαδή είχε μετακινηθεί με μέτριο βαθμό εμπιστευτικότητας ή με καθόλου βαθμό εμπιστευτικότητας, θα ξέραμε και τον αριθμό παπουτσιού των παιδιών τους; Άρα ο μέγιστος βαθμός εμπιστευτικότητας, αν έχουν διαρρεύσει, ίσως δεν έχουμε αρκετά ψηλά τον πήχη στο τι εννοούμε σαν κράτος ή εσείς ως Υπουργείο ως «μέγιστο βαθμό εμπιστευτικότητας». Επειδή έχω ενημέρωση πώς η μεταφορά των δεδομένων και η διαρροή αν θέλετε, εν πολλοίς είναι ανθρώπινο λάθος. Δέχομαι ότι είναι λάθος και δεν υπάρχει κακή πρόθεση αν και καμμιά φορά ξέρετε τέτοιες προθέσεις κρύβονται πίσω από ανθρώπινα «λαθάκια», προκειμένου να πει κάποιος «αχ δεν ήξερα, μου ξέφυγε». Ποιες θα είναι οι κυρώσεις σε αυτή την περίπτωση γι’ αυτόν που του ξέφυγε; Αντί να έχει bcc, δηλαδή να είναι κρυφή κοινοποίηση στους ενδιαφερόμενους, ήταν φανερή κοινοποίηση. Ξέρετε όλοι ότι το bcc στα email θα έπρεπε να το ξέρουν όλοι, είναι blind carbon copy, δηλαδή κρυφή ακριβής αντιγραφή και το cc δεν είναι blind.

Επίσης, θέλω να σας πω την περασμένη εβδομάδα βρέθηκα με τον προϊστάμενο της Αρχής Προστασίας Προσωπικών Δεδομένων και μου είπε ότι σε παρόμοιες περιπτώσεις αυτό που τελικά γίνεται όταν έχουν διαρρεύσει προσωπικά δεδομένα είναι ότι μπαίνει ένα πρόστιμο, το οποίο το πληρώνει ας πούμε το Υπουργείο Προστασίας του Πολίτη, ζητάει χρηματοδότηση από το Υπουργείο Οικονομικών και τελικά το επιστρέφει ξανά στο Υπουργείο Οικονομικών, γιατί αυτός είναι ο παραλήπτης των χρημάτων. Άρα «Γιάννης κερνάει, Γιάννης πίνει». Άρα και πρόστιμο να μπει δεν θα έχουμε πραγματική διόρθωση ή τιμωρία όσων εμπλέκονται.

Θέλω να σας θυμίσω ότι η Ένωση Αστυνομικών Υπαλλήλων Αθηνών έχει στείλει ήδη από την ίδια μέρα ή την επόμενη έντονη διαμαρτυρία.

Το νομικό της τμήμα σκέφτεται και δεν ξέρω αν έχει ήδη κάνει προσφυγή, γιατί θεωρούν ότι μπαίνουν σε κίνδυνο οι συνάδελφοί τους.

Αναφερθήκατε, επίσης, στην πρωτολογία σας, λέγοντας, ότι οι άνθρωποι αυτού του τμήματος ανανεώνονται, ανακυκλώνονται και αλλάζουν, άρα δεν θα έπρεπε να ανησυχούμε. Όταν, όμως, αυτό έχει συσταθεί μόλις πριν από μερικές εβδομάδες πρακτικά, κάθε πότε ανανεώνονται; Ήδη αλλάζουν, άρα, ποιος ο λόγος να έχουμε μια υπηρεσία, που θα θέλαμε να λάβει γνώση περί των εγκλημάτων, να λάβει γνώση περί των εγκληματικών οργανώσεων, να φέρει την εμπειρία της, να μετακυλίει την εμπειρία της στους επόμενους σταδιακά και άρα, η δικαιολογία ότι αυτοί θα αλλάξουν, -επιτρέψτε μου- εμένα δεν με καλύπτει.

Τελειώνοντας, θέλω να σας πω, ότι επειδή αυτοί οι άνθρωποι -και έχω μιλήσει μεταξύ των πεντακοσίων πενήντα τεσσάρων με τουλάχιστον τρεις- θεωρούν ότι έχουν «καεί», όπως λέγεται στην πιάτσα, σε ό,τι αφορά δηλαδή την επιχειρησιακή τους δυνατότητα, θέλει ιδιαίτερη προσοχή να μην καούν με αντίστοιχα «λαθάκια» και άνθρωποι που εργάζονται στην ΕΥΠ ή που με άλλο τρόπο μας προστατεύουν ή θα έπρεπε να μας προστατεύουν, γιατί αυτά τα «λαθάκια» κοστίζουν ζωές.

Αντιλαμβάνομαι ότι το Υπουργείο ενδεχομένως να μην είναι χαλαρό σε τέτοιες προσπάθειες ενάντια στο οργανωμένο έγκλημα. Και ο κ. Χρυσοχοΐδης άλλωστε υπήρξε στόχος. Από ότι έχει πει, αυτός ήταν χαλαρός μόνο στο πώς διαβάζει τα νομοσχέδια όταν σχετίζονται με μνημόνια. Όλα αυτά, όμως, που προσπαθούμε εδώ να προστατεύσουμε, δεν το λέω ούτε με διάθεση αντιπολίτευσης ούτε ως πυροτέχνημα, πρέπει πραγματικά όταν στήνουμε μια καινούργια υπηρεσία και να την ενισχύουμε και να την προστατεύουμε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για την δευτερολογία σας

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ κύριε Πρόεδρε.

Κύριε συνάδελφε, να πω και πάλι ότι για εμάς είναι ύψιστη προτεραιότητα ο έλεγχος κάθε παράνομης, αντικανονικής, απρεπούς συμπεριφοράς αστυνομικών κατά την εκτέλεση των καθηκόντων τους τόσο εντός όσο και εκτός διατεταγμένης υπηρεσίας. Γι’ αυτό, λοιπόν, αυτό γίνεται με την παρακολούθηση όλων των περιστατικών ανά την επικράτεια, την εξέταση κάθε καταγγελίας, κάθε πληροφορίας και βέβαια ανάλογα πράττουμε και αυτό το οποίο πρέπει να γίνει.

Πάνω απ’ όλα για την προάσπιση του κύρους των θεσμών, όπως, η Ελληνική Αστυνομία, θα πρέπει να διερευνάται κάθε υπόνοια παραβατικής συμπεριφοράς εκ μέρους του προσωπικού, με την εγγύηση των διατάξεων της διοικητικής και πειθαρχικής διαδικασίας.

Εσείς -και πάλι το λέω- αναγνωρίζετε, τη σπουδαιότητα, τη σημασία της συγκεκριμένης υπηρεσίας και θα σας πω ότι θα προστατεύσουμε τα ονόματα των συγκεκριμένων αστυνομικών, θα προστατεύσουμε τον Έλληνα αστυνομικό που κάνει καθημερινά τη δουλειά του σε δύσκολες συνθήκες.

Για το θέμα αυτό, όπως σας είπα, ήδη διενεργείται αυτεπάγγελτη προανάκριση σύμφωνα με το άρθρο 245 του Κώδικα Ποινικής Δικονομίας από την Υπηρεσία Εσωτερικών Υποθέσεων Σωμάτων Ασφαλείας. Λόγω της αρχής της μυστικότητας, όπως καταλαβαίνετε, στο συγκεκριμένο στάδιο της ποινικής διαδικασίας δεν είναι επιτρεπτή με οποιοδήποτε τρόπο η γνωστοποίηση των στοιχείων που έχουν εισφερθεί. Παρ’ όλα αυτά η έρευνα συνεχίζεται.

Πρέπει όλοι να αντιληφθούμε ότι τέτοιες υποθέσεις χρήζουν ιδιαίτερης προσοχής. Πολλές φορές απαιτούν και ένα εύλογο διάστημα, προκειμένου να διερευνηθεί και να διαπιστωθεί τι έχει συμβεί. Αυτό επιβάλλεται πάνω από όλα για λόγους δημοσίου συμφέροντος. Όλα τα στοιχεία, τα οποία χρειάζονται, διαβιβάζονται στην Υπηρεσία Εσωτερικών Υποθέσεων της Ελληνικής Αστυνομίας.

Θα πρέπει, όμως, να πούμε ότι πολλές φορές η ανάγκη ταχείας περαίωσης τέτοιων υποθέσεων, προκειμένου να μάθουμε τι έχει συμβεί, σε καμμία περίπτωση δεν πρέπει να αντιβαίνει στην πληρότητα, την αποτελεσματικότητα και την αντικειμενικότητα της έρευνας. Άλλωστε, ο νομικός μας πολιτισμός, επιβάλλει την μη υπονόμευση της αρχής της δίκαιης δίκης, τον σεβασμό των δικαιωμάτων των εγκαλούμενων, ακόμα και αν κάποιος έχει διαπράξει κάτι εδώ πέρα είτε είναι παράνομη συμπεριφορά είτε είναι αμέλεια ή οτιδήποτε και βέβαια, πάντοτε, εφαρμόζονται και οι διατάξεις του Κώδικα Ποινικής Δικονομίας και της Ευρωπαϊκής Σύμβασης των Δικαιωμάτων του Ανθρώπου.

Εν κατακλείδι, σας λέω ότι υπόθεση διερευνάται, προκειμένου να διαπιστώσουμε τι δεν έγινε, αν δεν έγινε κάτι σωστά.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ο Βουλευτής Α΄ Θεσσαλονίκης, κ. Ευστράτιος Σιμόπουλος ζητεί άδεια ολιγοήμερης απουσίας στο εξωτερικό από 6 Δεκεμβρίου έως 10 Δεκεμβρίου.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Η Βουλή ενέκρινε τη ζητηθείσα άδεια.

Συνεχίζουμε με την δεύτερη με αριθμό 246/25-11-2024 επίκαιρη ερώτηση πρώτου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλουπρος τον Υπουργό Προστασίας του Πολίτημε θέμα: «Για τις συνθήκες ασφάλειας σε φυλακές και αστυνομικά τμήματα και τους πρόσφατους θανάτους δύο νέων».

Θα απαντήσει ο Υφυπουργός Προστασίας του Πολίτη, ο κ. Ανδρέας Νικολακόπουλος.

Κυρία Πρόεδρε, παρακαλώ, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ευχαριστώ.

Πριν μπω στην επίκαιρη ερώτησή μου θα ήθελα να σας ενημερώσω ότι παρακολουθεί τη συνεδρίαση, προσκεκλημένος της Πλεύσης Ελευθερίας, ο Πρόεδρος της Κοινότητας Λιγκιάδων στην Ήπειρο. Είναι ένα μαρτυρικό χωριό οι Λιγκιάδες από εκείνα που έδωσαν το παράδειγμα της Αντίστασης και κατέγραψαν ένα πραγματικά τραγικό απολογισμό θυμάτων στο πλαίσιο των ενεργειών που πρέπει και η Βουλή να κάνει και της πρόσφατης επετείου της Εθνικής Αντίστασης, για την οποία ετεροχρονισμένα τη Δευτέρα θα γίνει επετειακή αναφορά.

Εγώ θα ήθελα να υπογραμμίσω ότι είναι πολύ σημαντικό ότι και οι νεότερες γενιές και οι αυτοδιοικητικοί εκπρόσωποι των νεότερων γενεών δεν αφήνουν το ζήτημα των γερμανικών οφειλών. Σας ευχαριστώ γι’ αυτή την δυνατότητα να το θέσουμε και να τους καλωσορίσουμε και να καλωσορίσουμε την εκπροσώπηση των πολιτών των Λιγκιάδων.

Έρχομαι στην επίκαιρη ερώτηση που απευθύνεται στον κ. Χρυσοχοΐδη από τον οποίο, κύριε Νικολακόπουλε, περιμένω κάποιες απαντήσεις. Του έχω αποστείλει στο κινητό του την καταγραφή της αστυνομικής βίας, που ασκήθηκε εναντίον και εμού προσωπικά και των εποχικών πυροσβεστών στις 31 Οκτωβρίου του 2024 και περιμένω την απάντηση του Υπουργείου σας. Δεν ξέρω αν το ότι δεν εμφανίζεται έχει να κάνει με το ότι δεν θέλει να εκτεθεί απαντώντας. Επειδή, όμως, εμείς είμαστε πάρα πολύ ανήσυχοι και τη Δευτέρα στην πορεία κατά των γυναικοκτονιών και της έμφυλης βίας ασκήθηκε βία και εναντίον της Βουλευτή μας, της κ. Τζώρτζια Κεφαλά, περιμένουμε απαντήσεις και καταγράφουμε την πολύ μεγάλη ανησυχία μας για την εκτράχυνση των μεθόδων και των συμπεριφορών του προσωπικού που βρίσκεται υπό την ευθύνη του Υπουργείου Προστασίας του Πολίτη.

Έρχομαι στο αντικείμενο της ερώτησης, που έχει να κάνει με ένα εξαιρετικά σοβαρό ζήτημα, που είναι οι καταγραφόμενοι θάνατοι στα αστυνομικά τμήματα και στα σωφρονιστικά καταστήματα, οι θάνατοι υπό κράτηση. Το πρόσωπο που κρατείται για οποιοδήποτε λόγο είτε γιατί του έχει επιβληθεί μια ποινή στερητική της ελευθερίας είτε γιατί έχει συλληφθεί νόμιμα ή παράνομα είτε διότι ελέγχεται σε προκαταρκτικό επίπεδο η συμπεριφορά του ή η παρουσία του στη χώρα δεν στερείται του δικαιώματος της αξιοπρέπειας και του δικαιώματος στη ζωή. Η αντίληψη με βάση την οποία το υπό κράτηση πρόσωπο βρίσκεται στη διάθεση της εξουσίας, που μπορεί να αφαιρεί ακόμη και τη ζωή του, είναι αντίληψη αντιδραστική, αντιδημοκρατική, μεσαιωνική.

Και αυτό το οποίο αποτέλεσε την αφορμή της ερώτησής μου είναι βεβαίως οι δύο θάνατοι μέσα σε λίγες μέρες ενός νέου είκοσι ενός ετών στο Βόλο και μιας νεαρής είκοσι δύο ετών, η οποία απαγχονίστηκε στον Κορυδαλλό. Φέρεται ότι αυτοκτόνησε -ήταν προσωρινά κρατούμενη, δεν ήταν ούτε καν καταδικασμένη- σε συνθήκες, οι οποίες παραμένουν αδιευκρίνιστες και πάντως αδικαιολόγητες.

Αυτοί οι δύο θάνατοι είναι οι πολλοστοί μίας σειράς θανάτων που καταγράφονται σε αστυνομικά τμήματα και χώρους κράτησης υπό την ευθύνη σας και υπό την ευθύνη του κ. Χρυσοχοΐδη όλο το τελευταίο διάστημα. Έχει θορυβηθεί και ενεργοποιηθεί η Επιτροπή του ΟΗΕ, η Υποεπιτροπή κατά των Βασανιστηρίων, η οποία συνέταξε το 2022 εξαιρετικά επιβαρυντική έκθεση για τη χώρα.

Έχει ενεργοποιηθεί ο Συνήγορος του Πολίτη οποίος έχει, επίσης, συντάξει εξαιρετικά σοβαρές παρατηρήσεις για τη χώρα. Έχει καταδικαστεί η χώρα, κατ’ επανάληψη, από το Ευρωπαϊκό Δικαστήριο Δικαιωμάτων του Ανθρώπου, για παραβίαση των συνθηκών κράτησης, για παραβίαση του δικαιώματος στην αξιοπρέπεια, στην προστασία από βασανιστήρια και σκληρή και απάνθρωπη μεταχείριση, στην προστασία της ανθρώπινης ζωής. Ένας μετανάστης, που δούλευε είκοσι χρόνια στην Ελλάδα, βρέθηκε νεκρός, άγρια κακοποιημένος. Οι φωτογραφίες του έκαναν το γύρο των μέσων ενημέρωσης σε παγκόσμιο επίπεδο, πριν από δύο μήνες και αντί αυτό το γεγονός να θορυβήσει και να κινητοποιήσει -και φυσικά να προκαλέσει απαντήσεις και εξηγήσεις της εξουσίας- παρατηρούμε τη μία μετά την άλλη τις ανθρώπινες ζωές να χάνονται. Ο ένας λιποθύμησε και πέθανε, ο άλλος αυτοκτόνησε. Είχε συλληφθεί -λέει- για φθορές σε περιπολικό και αυτοκτόνησε. Είχε συλληφθεί …

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Πραγματικά, θα ήθελα να μην χρειάζεται αυτή η ερώτηση, είναι μια ερώτηση που την έκανα και στον Υπουργό Δικαιοσύνης, ο οποίος δήλωσε αναρμόδιος. Δεν είναι αναρμόδιος ο Υπουργός Δικαιοσύνης για θέματα κράτους-δικαίου.

Παρακαλώ, λοιπόν, έστω εσείς που ήρθατε εδώ, μέχρι να εμφανιστεί ο κ. Χρυσοχοΐδης και να δώσει τις συνολικές απαντήσεις, πείτε μου ως προς αυτά τα οποία ρωτώ: Πόσοι είναι οι θάνατοι στις φυλακές σε όλο το τελευταίο διάστημα του 2024; Τι έχει κάνει η Κυβέρνησή σας για τη διερεύνηση των θανάτων αυτών, για τον έλεγχο εκείνων οι οποίοι ενέχονται στους θανάτους αυτούς και για την πρόληψη και αποτροπή νέων θανάτων; Πώς προστατεύονται οι άνθρωποι υπό κράτηση επί των ημερών σας;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο για την πρωτολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Πρόεδρε, κατ’ αρχάς για το ίδιο θέμα βάλατε και δύο άλλα θέματα. Ήδη σας έχω απαντήσει σε επίκαιρη ερώτηση για το θέμα το οποίο προέκυψε με τους εποχικούς πυροσβέστες και τη διαδήλωσή τους. Τώρα, όσον αφορά τα υπόλοιπα θέματα και τους ελέγχους των διεθνών οργανισμών και της CPT, θα σας πω ότι ο έλεγχος του 2022, στον οποίο αναφερθήκατε, έχει διαπιστώσει και πολύ σημαντικά βήματα που έγιναν το τελευταίο χρονικό διάστημα, σε σχέση με χρόνιες παθογένειες του συστήματος και βέβαια, από 2022 συνεχίζονται να γίνονται βήματα.

Θα έρθω, λοιπόν, τώρα στο αντικείμενο της επίκαιρης ερώτησης που κάνατε σήμερα. Κατ’ αρχάς, να αναφερθώ στα δύο περιστατικά αυτά τα οποία θίγετε με την ερώτησή σας. Για το περιστατικό στο Ειδικό Σωφρονιστικό Κατάστημα Νέων Βόλου, στις 25 Οκτωβρίου να σας πω ότι ο συγκεκριμένος αλλοδαπός έχασε τις αισθήσεις του και στις έξι η ώρα και δέκα λεπτά, με συνοδεία υπαλλήλου του Σωφρονιστικού Καταστήματος διακομίστηκε από τον σταθμό του ΕΚΑΒ στο Γενικό Νοσοκομείο Βόλου. Μέχρι την είσοδό του, το πλήρωμα πραγματοποίησε ΚΑΡΠΑ, αλλά με αρνητικό αποτέλεσμα, ενώ στις επτά η ώρα και τριάντα τέσσερα λεπτά διαπιστώθηκε ο θάνατός του.

Τώρα, τι είχε γίνει για τον συγκεκριμένο αλλοδαπό, σε σχέση με την ιατρική του φροντίδα μέχρι εκείνο το χρονικό διάστημα, όσο ήταν σε κράτηση. Στις 5 Φεβρουαρίου του 2024, σύμφωνα με το ιστορικό του, εξετάστηκε από ορθοπεδικό του Γενικού Νοσοκομείου Βόλου και διαπιστώθηκε ότι πάσχει από συνδεσμική κάκωση. Στις 7 Φεβρουαρίου του 2024 υποβλήθηκε σε γενικές εξετάσεις αίματος. Σύμφωνα με το βιβλίο λογοδοσίας νοσηλευτών, ο κρατούμενος είχε επισκεφθεί το ιατρικό νοσηλευτικό προσωπικό στις 10 και στις 12 Σεπτεμβρίου του 2024, καθώς και στις 7, 8, 9, 10, 11, 17 και 18 Οκτωβρίου του 2024.

Συγκεκριμένα, στις 10 Σεπτεμβρίου του 2024 και στις 7 και στις 17 Οκτωβρίου του 2024 -σε τρεις ημερομηνίες- εξετάστηκε από γιατρούς του καταστήματος, οι οποίοι τον παρέπεμψαν για εξέταση σε νευρολόγο του Γενικού Νοσοκομείου Βόλου και προγραμματίστηκε ραντεβού.

Τώρα, όλα αυτά θα διερευνηθούν αν υπάρχει μια παράλειψη. Γιατί τόσο για τις συνθήκες, ως προς το θάνατο του συγκεκριμένου κρατουμένου, όσο και για τα γεγονότα πρόκλησης πυρκαγιάς από κρατούμενους, για να διερευνηθεί τυχόν ευθύνη, ύπαρξη πειθαρχικών ευθυνών και ποινικών και οτιδήποτε άλλο, υπαλλήλων του σωφρονιστικού καταστήματος, δόθηκε στις 4 Νοεμβρίου του 2024 παραγγελία από τον Γενικό Γραμματέα Αντεγκληματικής Πολιτικής, προς τον Προϊστάμενο Εισαγγελίας Πρωτοδικών Βόλου για τη διενέργεια κατεπείγουσας πειθαρχικής προκαταρκτικής εξέτασης, ενώ από το Αστυνομικό Τμήμα Βόλου διενεργείται προανάκριση, η οποία όταν ολοκληρωθεί, όπως ξέρετε, θα υποβληθεί στην εισαγγελική αρχή.

Έρχομαι τώρα στο δεύτερο περιστατικό, στο οποίο θα αναφερθώ για λίγο και στην δευτερολογία μου θα πω περισσότερα.

Το δεύτερο περιστατικό, λοιπόν, στις 25 Οκτωβρίου, στο Ειδικό Κέντρο Υγείας Κρατουμένων Κορυδαλλού, η κρατούμενη εντοπίστηκε χωρίς τις αισθήσεις της στο χώρο φιλοξενίας, που είχε τοποθετηθεί σε αναμονή μεταγωγής της, εκ νέου, σε ψυχιατρικό τμήμα εξωτερικού νοσοκομείου. Τι κάναμε, πάλι, γι’ αυτή;

Συγκεκριμένα, είχε διακομιστεί και στο παρελθόν στις 11 Οκτωβρίου του 2024, στις 14 Οκτωβρίου του 2024, στις 17 Οκτωβρίου του 2024 σε νοσοκομεία της Αττικής για ψυχιατρική εξέταση, τα οποία, όμως, δεν έκριναν ότι χρήζει νοσηλείας. Στις 24 Οκτωβρίου του 2024 ήταν σε εξέλιξη, επρόκειτο, δηλαδή, πάλι να μεταφερθεί εκ νέου σε ψυχιατρικό νοσοκομείο.

Προκειμένου κι εδώ να διερευνηθούν οι συνθήκες, κάτω από τις οποίες έλαβε χώρα ο θάνατος και τυχόν ύπαρξη πειθαρχικών ευθυνών, πάλι στις 4 Οκτωβρίου του 2024, με παραγγελία του Γενικού Γραμματέα Αντεγκληματικής Πολιτικής προς τον Προϊστάμενο της Εισαγγελίας Πρωτοδικών Πειραιά, ζητήθηκε η διενέργεια κατεπείγουσας πειθαρχικής προκαταρκτικής εξέτασης, ενώ θα πρέπει να σας πω ότι από την Εισαγγελία ασκήθηκε και ποινική δίωξη, σε βάρος δύο υπαλλήλων του καταστήματος κράτησης για το αδίκημα της θανατηφόρας έκθεσης.

Βεβαίως, στον Συνήγορο του Πολίτη στον οποίο η Κυβέρνηση της Νέας Δημοκρατίας έχει δώσει ανακριτικές αρμοδιότητες, έχει σταλεί ενημέρωση και όλο το υλικό το οποίο υπάρχει, προκειμένου να ελέγξει και ο Συνήγορος όλη τη διαδικασία και να διερευνήσει πειθαρχικές ευθύνες. Άρα διενεργείται μία έρευνα σε όλα αυτά τα επίπεδα -όπως αντιλαμβάνεστε είναι μυστική η διαδικασία- και να είστε βέβαιοι ότι εμείς ζητούμε την πλήρη διερεύνηση.

Όσον αφορά τα υπόλοιπα -το τι έχουμε κάνει και τους αριθμούς- στη δευτερολογία μου, θα τα δώσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δώστε τα, άμα θέλετε, κύριε Υφυπουργέ!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε, έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**

Καλό θα ήταν, βέβαια, κύριε Υφυπουργέ, να τα δώσετε εξαρχής τα στοιχεία που σας ρωτάω. Είναι απλή η ερώτηση: Πόσοι είναι συνολικά οι θάνατοι υπό κράτηση, από την έναρξη του έτους και ποιες οι ενέργειές σας; Γιατί να τα δώσετε στη δευτερολογία σας; Δεν πρέπει να μου απαντήσετε στην πρωτολογία σας;

Υπήρχε στο Κατάστημα Κράτησης του Βόλου επαρκής ιατρική φροντίδα; Και σε καταφατική περίπτωση, γιατί δεν προσφέρθηκε; Θα αναζητηθούν εξηγήσεις για τις ευθύνες από κάθε εμπλεκόμενο για τη νέα κοπέλα που απαγχονίστηκε, όταν αποτελεί πάγια τακτική η αφαίρεση από τους κρατούμενους μέσων που δύνανται να διευκολύνουν την αυτοκτονία τους;

Επιτρέψτε μου, να πω ότι δε μπορεί να επιμένετε να μεταχειρίζεστε τόσο συγκλονιστικές υποθέσεις, σαν τρέχοντα περιστατικά. Εμένα με σοκάρει η λέξη «περιστατικό». Με σοκάρει πραγματικά, γιατί μιλάμε για μία ανθρώπινη ζωή ενός νέου είκοσι ενός ετών στη μετεφηβική ηλικία, μιας νέας είκοσι δύο ετών στην μετεφηβική ηλικία και από αυτά τα οποία μας λέτε, αποδεικνύεται ότι δεν υπήρξε τίποτε αιφνίδιο.

Αναφέρατε ημερομηνίες «7-8-9-10-17-24 Οκτωβρίου», δεν πρόλαβα να τις σημειώσω όλες. Ο νέος, λοιπόν, αυτός ο άνθρωπος στο Βόλο, σύμφωνα με τη δική σας αφήγηση, πήγαινε κάθε μέρα στον γιατρό. Λέτε «υπήρχε γιατρός και πήγαινε κάθε μέρα». Ζητούσε και τον έβλεπε κάθε μέρα.

Οι συγκρατούμενοι, βέβαια, στο Βόλο, που έκαναν πολύ μεγάλη διαμαρτυρία μετά, λένε ότι ο άνθρωπος πονούσε. Ζητούσε συνδρομή, για πάρα πολλές ημέρες. Δεν πήρε συνδρομή και πέθανε! Απ’ όλα αυτά, το σίγουρο είναι ότι πέθανε! Και το, επίσης, σίγουρο είναι ότι πέθανε υπ’ ευθύνη σας, διότι ήταν υπό κράτηση. Δεν ήταν ένας ελεύθερος άνθρωπος, που θα μπορούσε να πάει στο νοσοκομείο. Ο περιορισμός της ελευθερίας ενεργοποιεί την ευθύνη της πολιτείας!

Δεν μπορούσε μόνος του να πάει στο νοσοκομείο. Μπορούσε μόνο να εκφράζει την αδιαθεσία, την ασθένεια, την απόγνωση, το αίτημά του. Το σίγουρο είναι ότι δεν τον πήγατε στο νοσοκομείο και πέθανε. Δεν είναι σαφές ότι κάτι πάρα πολύ λάθος συνέβη; Περιμένετε να σας το πει κάποια προκαταρκτική; Δεν συζητάω για τις αρχές του Βόλου. Οι αρχές του Βόλου ασχολούνται με άλλα θέματα. Σίγουρα δεν θα ασχοληθούν με έναν άνθρωπο που δεν είχε στον ήλιο μοίρα και δεν είχε δυστυχώς τη δυνατότητα με κάποιο τρόπο να κινητοποιήσει τη συνθήκη που θα του έσωζε τη ζωή.

Για τη νέα κοπέλα επίσης μας λέτε ότι πήγε μία, πήγε δύο, πήγε τρεις, να εξεταστεί ψυχιατρικά και στο τέλος απαγχονίστηκε και φέρεται ότι ήταν αυτοκτονία. Πάλι, κύριε Υφυπουργέ, δεν είναι σαφές ότι κάτι έγινε τρομακτικά λάθος και στοίχισε μια ανθρώπινη ζωή; Αυτά τα δύο περιστατικά -περιστατικά καθ’ υμάς, τραγικά γεγονότα και εγκλήματα σύμφωνα με τη δική μου αξιολόγηση- αυτές οι δύο ανθρώπινες ζωές που χάθηκαν και ενεργοποίησαν τη δική μου επίκαιρη ερώτηση, την πολλοστή για τα θέματα αυτά, είναι επίσης οι πολλοστές.

Και θέλω απλώς να σας θυμίσω κάποιες περιπτώσεις του τελευταίου διμήνου. Απαγχονισμένος στο Αστυνομικό Τμήμα Ομονοίας βρέθηκε εικοσιενάχρονος την 1η Οκτωβρίου του 2024, νεκρός και άγρια ξυλοκοπημένος μετανάστης μέσα σε αστυνομικό τμήμα στις 27 Σεπτεμβρίου του 2024. Λιποθύμησε και πέθανε, ακόμα ένας θάνατος μέσα σε αστυνομικό τμήμα, στις 4 Νοεμβρίου του 2024. Δεν αμφισβητείται ο βασανισμός του ανθρώπου του Μοχάμεντ Καμράν Ασίκ, μετανάστη που έπεσε επίσης θύμα άγριας κακοποίησης και πέθανε.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε κι εγώ παρακαλώ πάρα πολύ -ευχαριστώ για την υπόμνησή σας για τον χρόνο- αντιληφθείτε, κύριε Υφυπουργέ, ότι δεν είναι ικανοποιητικές αυτές οι διεκπεραιωτικές απαντήσεις ούτε μπορείτε να διαχειριστείτε τα πράγματα λέγοντας ότι πόσοι θάνατοι είναι στο 2024 στην δευτερολογία σας. Είναι πάμπολλοι οι θάνατοι. Έχουν ενεργοποιηθεί οι διεθνείς οργανώσεις και η Διεθνής Αμνηστία και οι θεσμοθετημένες οργανώσεις του ΟΗΕ, του Συμβούλιο της Ευρώπης για τα ζητήματα αυτά, που είναι ζητήματα κράτους δικαίου.

Και για μένα και το ότι δεν έρχεται ο κ. Χρυσοχοΐδης να απαντήσει σε αυτά που είναι τόσο σοβαρά, είναι θέμα κράτους δικαίου.

Περιμένω την απάντησή σας να μην έχετε καμμία αμφιβολία ότι και η υπόθεση και η δική μας ενεργοποίηση δεν τελειώνει σήμερα εδώ. Και σίγουρα το ενδιαφέρον της κοινωνίας δεν τελειώνει σήμερα εδώ. Αυτό που επιδιώκουμε είναι να σας ενεργοποιήσουμε για να τελειώσουν σήμερα εδώ οι αδικαιολόγητοι θάνατοι και οι μυστηριώδεις αυτοκτονίες και οι αναπάντεχες δήθεν απώλειες ζωής υπό κράτηση, υπό την ευθύνη δηλαδή της πολιτείας. Αυτά είναι θέματα λυμένα εδώ και αιώνες. Οι διακηρύξεις των ανθρωπίνων δικαιωμάτων από τη Γαλλική Επανάσταση και από την Αμερικανική Επανάσταση αυτά τα θέματα τα κατοχυρώνουν για όλους, για όλες τις ανθρώπινες υπάρξεις που είναι ίσες ενώπιον κάθε εξουσίας, ενώπιον του νόμου και ενώπιον της νομοθεσίας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για την δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Πρόεδρε, αντιμετωπίζουμε κάθε θάνατο με πολύ μεγάλη σοβαρότητα, με πολύ μεγάλη σημασία και αυτό το δείχνει όλα αυτά τα οποία σας είπα. Όταν λοιπόν διατάσσεται και ζητάμε κατεπείγουσα πειθαρχική προανάκριση, προκαταρκτική εξέταση πειθαρχική, όταν ασκούνται ποινικές διώξεις, όταν ενημερώνεται ο Συνήγορος του Πολίτη, αυτό θα σας δείχνει ότι μένουμε απαθείς και αντιμετωπίζουμε αυτά σαν ένα απλό περιστατικό;

Δεύτερον, μου ζητήσατε από την πρωτολογία να σας βάλω να απαντήσω και στα υπόλοιπα θέματα τα οποία θέσατε, τους αριθμούς και το τι έχουμε κάνει. Προσπαθώ ενώ υπερέβην τον χρόνο να είμαι και αναλυτικός και όπως είδατε σας ανέλυσα το τι ακριβώς έγινε στα δύο περιστατικά. Άρα λοιπόν δεν είχα τον χρόνο να σας πω και αυτά τα άλλα δύο σοβαρά θέματα και τους αριθμούς που θα σας απαντήσω αμέσως, αλλά βεβαίως και το τι έχουμε κάνει, το οποίο θέλει αρκετό χρόνο για να δείτε τι έχουμε κάνει σε όλα αυτά. Για τα άλλα περιστατικά των θανάτων και για αυτά στα κρατητήρια που αναφερθήκατε να σας πω ότι γίνεται έρευνα.

Έρχομαι λοιπόν στους αριθμούς που ζητήσατε. Να δούμε λίγο αριθμούς θανάτων σε καταστήματα κράτησης. Να δούμε λοιπόν τα παθολογικά αίτια. Ενδεικτικά σας λέω κάποιες χρονιές. Το 2009 είχαμε πενήντα τρεις θανάτους από παθολογικά αίτια. Το 2010 είχαμε σαράντα έξι. Το 2013 είχαμε εξήντα επτά. Το 2015 είχαμε σαράντα έναν. Το 2018 είχαμε σαράντα εννέα. Το 2022 είχαμε πενήντα τέσσερις. Το 2023 είχαμε πενήντα τέσσερις.

Έρχομαι στις αυτοκτονίες. Το 2010 είχαμε τέσσερις. Το 2012 είχαμε τέσσερις. Το 2013 είχαμε επτά. Το 2014 είχαμε πέντε. Το 2015 είχαμε τέσσερις. Το 2016 είχαμε έξι. Το 2018 -προσέξτε λίγο είναι αριθμός σημαντικός- είχαμε εννέα. Το 2022 είχαμε εννέα. Το 2023 είχαμε μία. Μέχρι τώρα το 2024 έχουμε μία. Απαντώ για τους αριθμούς και από εκεί και πέρα ο καθένας βγάζει συμπεράσματα.

Να πούμε και για ανθρωποκτονίες. Είχαμε το 2015 σε καταστήματα κράτησης τέσσερις. Είχαμε μηδέν το 2022 και το 2021. Το 2019 είχαμε έξι. Και έχουμε μία φέτος. Γενικώς αν θέλω να βγάλω ένα συμπέρασμα είναι ότι από το 2021 και έπειτα έχουμε μια μείωση στους θανάτους κρατουμένων από παθολογικά αίτια. Αλλά από κει και πέρα καθένας μπορεί να αναλύσει αυτά τα στοιχεία.

Τώρα να σας πω τι έχουμε κάνει, γιατί για μας είναι προτεραιότητα η απρόσκοπτη άσκηση των δικαιωμάτων των κρατουμένων στην υγεία. Όπως απολαμβάνουν και οι υπόλοιποι πολίτες, το ίδιο θέλουμε και για τους κρατούμενους, οι οποίοι θέλουμε να έχουν απρόσκοπτη πρόσβαση σε ιατροφαρμακευτική και νοσοκομειακή περίθαλψη από εξειδικευμένο νοσηλευτικό προσωπικό.

Τι έχουμε κάνει; Κατ’ αρχάς εκδόθηκε την 1-09-2023 προσωρινός αριθμός υγειονομικής περίθαλψης κρατουμένων για τους ανασφάλιστους. Έχουμε πολλούς ανασφάλιστους, κυρία Κωνσταντοπούλου. Δεν έγινε κάτι το 2015. Μέχρι σήμερα έχει δοθεί σε περίπου επτά χιλιάδες εκατό κρατούμενους προσωρινός αριθμός. Εντάχθηκε το ψυχιατρείο κρατουμένων Κορυδαλλού και το υπό σύσταση ψυχιατρικό τμήμα γυναικών του Ελαιώνα Θηβών στο Εθνικό Δίκτυο Υπηρεσιών Ψυχικής Υγείας ως μονάδων ψυχικής υγείας του Εθνικού Συστήματος Υγείας με ημερομηνία έναρξης λειτουργίας από 1-1-2025. Παρέχεται ιατρική περίθαλψη με όλες τις κλινικές, εργαστηριακές και λοιπές εξετάσεις στο σύνολο των κρατουμένων της χώρας μέσα από τα ιατρεία, τα εργαστήρια και τα νοσοκομεία του ΕΣΥ, όλα, νοσηλευτικά ιδρύματα, πανεπιστημιακά νοσοκομεία, μονάδες πρωτοβάθμιας περίθαλψης. Ό,τι έχουν οι υπόλοιποι πολίτες, εκεί έχουν πρόσβαση και όλοι οι κρατούμενοι. Ακόμα και στα ιδρύματα αποκατάστασης και κοινωνικής φροντίδας που εποπτεύονται από το Υπουργείο Εργασίας και Κοινωνικής Ασφάλισης έχουν και εκεί πρόσβαση.

Επίσης προγραμματίζουμε τεχνικές και κτηριακές παρεμβάσεις σε ιατρεία των σωφρονιστικών καταστημάτων στο πλαίσιο του εθνικού δικτύου τηλεϊατρικής και ήδη υλοποιούνται οι απαραίτητες εργασίες. Υπογράψαμε μνημόνιο συνεργασίας με το Κέντρο Θεραπείας Εξαρτημένων Ατόμων του ΚΕΘΕΑ στο πλαίσιο ενίσχυσης θεραπευτικών προγραμμάτων που υλοποιούνται στα σωφρονιστικά καταστήματα, για να επεκταθεί η λειτουργία του ΚΕΘΕΑ σε όλα τα σωφρονιστικά καταστήματα.

Επεξεργαζόμαστε κοινή υπουργική απόφαση, το επόμενο διάστημα θα το δείτε, για τον καθορισμό της αμοιβής και των όρων εργασίας των κατ’ επίσκεψη νοσηλευτών στα σωφρονιστικά καταστήματα για την αύξηση του αριθμού των ιδιωτών ιατρών. Εδώ θα αυξήσουμε το ποσό που θα παίρνουν, προκειμένου να προσελκύσουμε ακόμα περισσότερους γιατρούς στα σωφρονιστικά καταστήματα. Ούτε και αυτό έχει γίνει στο παρελθόν.

Τροποποιούμε με την παράγραφο 1 του άρθρου 41 του ν.4058/2012 σχετικά με την παροχή υπηρεσιών στο Εθνικό Σύστημα Υγείας με καθεστώς έκδοσης δελτίου απόδειξης παροχής υπηρεσιών, έτσι ώστε να συμπεριλαμβάνονται στο πεδίο εφαρμογής των διατάξεων και το Ειδικό Κέντρο Υγείας Κρατουμένων Κορυδαλλού και το Ψυχιατρείο Κρατουμένων Κορυδαλλού, όλα τα σωφρονιστικά καταστήματα να μπορούν να κάνουν αυτό το πράγμα που κάνουν και όλα τα νοσοκομεία της χώρας.

Έχει σχεδιαστεί και έχει διανεμηθεί τώρα σε όλα τα σωφρονιστικά καταστήματα πρακτικός οδηγός πρόληψης αυτοκτονιών με σκοπό την ενίσχυση της ικανότητας του προσωπικού να ανταπεξέρχεται. Όλα αυτά που σας λέω είναι συγκεκριμένα και ουσιαστικά πράγματα, για να αντιμετωπίσουμε το φαινόμενο, που δεν είχαν γίνει στο παρελθόν.

Σας ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μπορώ να κάνω ένα σχόλιο στην απάντηση του κυρίου Υφυπουργού;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, στην επόμενη ερώτηση θα έχετε τη δυνατότητα του όποιου σχολιασμού.

Εισερχόμαστε στην πρώτη με αριθμό 251/25-11-2024 επίκαιρη ερώτηση δεύτερου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Προστασίας του Πολίτη με θέμα: «Ορισμός επίσημου φορέα συλλογής, καταγραφής, ταξινόμησης, ανάλυσης, δημοσίευσης στατιστικών δεδομένων για τις γυναικοκτονίες». Την ερώτηση θα απαντήσει ο Υφυπουργός Προστασίας του πολίτη κ. Ανδρέας Νικολακόπουλος.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε, και ευχαριστώ και για τη δυνατότητα να κάνω μία τοποθέτηση για αυτά που ακούσαμε στην προηγούμενη ερώτηση, ούτως ή άλλως συναρτώνται τα ζητήματα. Έχουν να κάνουν με το πώς προλαμβάνετε την αφαίρεση ή την απώλεια ανθρώπινης ζωής είτε μιλάμε για τα άτομα υπό κράτηση είτε μιλάμε για τις γυναίκες θύματα έμφυλης βίας που βρίσκονται υπό την ευθύνη σας.

Εγώ σας ρώτησα πάρα πολύ συγκεκριμένα ποιος είναι ο αριθμός των θυμάτων των υπό κράτηση θανάτων για σωφρονιστικά καταστήματα και αστυνομικά τμήματα το 2024. Εσείς μου απαντήσατε με μία αναδρομή στους θανάτους στα σωφρονιστικά καταστήματα από το 2001 με δειγματοληπτική αναφορά.

Το πρόβλημα είναι ότι το πνεύμα σας συνολικά είναι ότι είναι όλα καλώς καμωμένα. Είπατε με νόημα τη μία ημερομηνία, την άλλη ημερομηνία. Συμφωνούμε ότι είναι ευθύνη της πολιτείας η απώλεια μιας ανθρώπινης ζωής και φυσικά και της κάθε κυβέρνησης που κυβερνά να προστατέψει τις ανθρώπινες ζωές, αυτό ακριβώς σας λέω. Αλλά είναι αυτό πεδίο ανταγωνισμού να μου λέτε το «2001» τόσοι, «το 2010» τόσοι, «το 2015» τόσοι; Τι κάνετε είναι το θέμα. Πώς θα προλάβουμε τα επόμενα.

Και γιατί δεν αναφέρετε τον αριθμό θανάτων σε αστυνομικά τμήματα για καμμία ημερομηνία και κυρίως για το 2024, που έχει θορυβηθεί όλος ο κόσμος που ασχολείται με την προστασία των ανθρωπίνων δικαιωμάτων. Σε παγκόσμιο επίπεδο είναι θορυβημένος από αυτό που συμβαίνει στα αστυνομικά τμήματα. Δεν νομίζω ότι μπερδευτήκατε, είναι και ο τίτλος της ερώτησης, είναι και το περιεχόμενο της ερώτησης.

Έρχομαι στην επίκαιρη ερώτησή μου για τις γυναικοκτονίες. Πρέπει να σας πω ότι καθώς συμπληρώνονται έξι χρόνια από την πρώτη γυναικοκτονία, που ονομάστηκε γυναικοκτονία, χθες ήταν η επέτειος της γυναικοκτονίας με θύμα αυτό το νέο κορίτσι που είχε όλη τη ζωή μπροστά του, την Ελένη Τοπαλούδη. Συνάντησα τους γονείς της στο Διδυμότειχο πριν από περίπου δύο μήνες. Ήταν το πρώτο θύμα για το οποίο η κοινωνία ενεργοποιήθηκε και είπε «γυναικοκτονία». Τότε κάποιοι δεν ήθελαν ούτε τη λέξη, δεν ήθελαν ούτε να το λέμε με το όνομά του. Σήμερα έχουμε κατακτήσει να λέγεται γυναικοκτονία, αλλά να μην ποινικοποιείται ως γυναικοκτονία, ως αυτοτελές κακούργημα, ως αφαίρεση της ανθρώπινης ζωής μιας γυναίκας, επειδή είναι γυναίκα, από οικείο σύντροφο, πρώην σύντροφο, σύζυγο, πρώην σύζυγο, συγγενή που ασκεί εξουσία ζωής ή θανάτου επάνω σε αυτή τη γυναίκα, θεωρώντας και αξιολογώντας τη ζωή της ως υποδεέστερη από τις άλλες ανθρώπινες ζωές.

Έχω καταθέσει μέχρι σήμερα τριάντα μία επίκαιρες ερωτήσεις στον Πρωθυπουργό για το θέμα αυτό και τριάντα μία φορές έχει αρνηθεί να μου απαντήσει. Σήμερα ήταν η τριακοστή πρώτη φορά που έπρεπε να είναι εδώ και δεν είναι. Έχω καταθέσει προτάσεις και έχει η Πλεύση Ελευθερίας καταθέσει προτάσεις και για τη θεσμοθέτηση μέτρων για την έμφυλη βία και για την ποινικοποίηση της γυναικοκτονίας.

Το αισθάνομαι, και επιτρέψτε μου το αυτό, το αισθάνομαι και ως ειδική ευθύνη, γιατί είμαι η μοναδική γυναίκα πολιτική Αρχηγός και η μοναδική πολιτική Αρχηγός που είμαι ενεργή δικηγόρος και γνωρίζω τα θέματα αυτά. Έχω ακούσει πάρα πολλές μαγνητοφωνήσεις των απεγνωσμένων κλήσεων των γυναικών που κακοποιούνται, προς τα αστυνομικά τμήματα, προς το «100», για να προστατευθούν. Έχω ακούσει πάρα πολλές. Μίλησα για αυτό το θέμα τέσσερις μήνες πριν δολοφονηθεί μπροστά στο Αστυνομικό Τμήμα Αγίων Αναργύρων, την 1η Απριλίου του 2024, η Κυριακή Γρίβα, έχοντας πάει το κορίτσι αυτό, η νεαρή αυτή γυναίκα, στο Τμήμα Αγίων Αναργύρων για να προστατευθεί, έχοντας αποπεμφθεί από το τμήμα, που της είπε «πάρτε το «100»». Πας στο νοσοκομείο και σου λένε «πάρε το ΕΚΑΒ»! Πήγε στο αστυνομικό τμήμα και της είπαν «πάρε το «100»». Και πήρε το «100» και τους λέει «προστατεύστε με, μπορείτε να στείλετε ένα περιπολικό να με πάει στο σπίτι μου;» και της απαντήσανε «το περιπολικό δεν είναι ταξί». Και ενώ τους είπε ότι τον «βλέπω μπροστά μου», της απαντούσαν «Τι ήρθε να κάνει; Μισό λεπτό να σημειώσω. Θέλετε να στείλω περιπολικό στο τμήμα, τελικά;»

Η ερώτηση που σας έχω καταθέσει και την έχω απευθύνει και στον Πρωθυπουργό, και στον Υπουργό Δικαιοσύνης, και την υποβάλλω και στον κ. Χρυσοχοΐδη, και σε εσάς που απαντάτε ως Υφυπουργός, είναι αν θα λάβετε ένα μέτρο που είναι στοιχειώδες για την πρόληψη των γυναικοκτονιών. Δεν σας ρωτάω άλλο αν θα ποινικοποιήσετε, γιατί δεν είναι και δική σας αρμοδιότητα. Θα συνεχίσω να ρωτώ τον Πρωθυπουργό και τον Υπουργό Δικαιοσύνης. Εμείς θα σας καταθέσουμε και συγκεκριμένη πρόταση νόμου. Ελπίζω ότι θα μου απαντήσετε θετικά. Σας ρωτώ όμως εσάς: Θα αναλάβετε πρωτοβουλία, για να συγκροτηθεί μηχανισμός και επίσημος φορέας συλλογής, καταγραφής, ταξινόμησης, ανάλυσης, δημοσίευσης των δεδομένων για τις γυναικοκτονίες;

Σας επισημαίνω ότι δεκαοκτώ χώρες στην Ευρωπαϊκή Ένωση έχουν τέτοιο μηχανισμό, Μάλτα, Ολλανδία, Σουηδία, Ισπανία, Σλοβακία, Λετονία, Πορτογαλία, Γερμανία, Γαλλία, Φινλανδία, Λιθουανία, Τσεχία, Ιρλανδία, Ουγγαρία, Ιταλία, Κροατία, Βουλγαρία έχουν τέτοιο μηχανισμό. Θα δεχθείτε να τον εγκαταστήσετε;

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Πρόεδρε, δεν συνηθίζω να επανέρχομαι στην προηγούμενη επίκαιρη ερώτηση όμως, επειδή συνέχεται με την ερώτηση που έχετε θέσει, που αφορά την καταγραφή, ταξινόμηση στοιχείων, δεδομένων, αριθμών δηλαδή, εγώ πριν σας έδωσα στοιχεία και για το 2024, και για παθολογικά αίτια, και για αυτοκτονίες, και για ανθρωποκτονίες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για τις φυλακές. Για τα αστυνομικά τμήματα;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ακούστε λίγο. Αν θέλουμε να κάνουμε σωστή ανάλυση, πρέπει να αναφερόμαστε και στα στοιχεία του παρελθόντος. Μπορεί κάποια στοιχεία να μην αρέσουν, γιατί βλέπετε ότι αφορούν και ένα διάστημα που και εσείς είχατε μια θέση ευθύνης, αλλά όμως πρέπει να κάνουμε μια συνολική ανάλυση.

Άρα, αυτό που είπατε πριν, γιατί παρέθεσα γεγονότα του παρελθόντος, έρχεται σε αντίθεση με αυτό που λέτε εδώ ότι πρέπει να έχουμε στοιχεία αναλυτικά και να τα αναλύουμε.

Έρχομαι, λοιπόν, στην επίκαιρη ερώτηση και θα σταθώ μόνο στο αντικείμενο το συγκεκριμένο, γιατί περισσότερο αναλύσατε το γενικότερο θέμα των γυναικοκτονιών, κάθε ανθρωποκτονίας που γίνεται και θα σας πω μόνο το εξής. Εγώ θα μείνω συγκεκριμένα σε αυτό που βάλατε σαν επίκαιρη ερώτηση, για την πρόταση που κάνετε, αλλά θα σας πω ότι κανένας δεν έχει μεγαλύτερη ευαισθησία. Και εμείς έχουμε μια πολύ μεγάλη ευαισθησία πάνω σε αυτά τα θέματα και προσπαθούμε να κάνουμε ό,τι δυνατόν.

Να σας πούμε, λοιπόν, ότι έχουμε κάνει μια αναλυτική, ολοκληρωμένη στρατηγική για την πρόληψη και καταστολή φαινομένων ενδοοικογενειακής βίας, για την αποτελεσματική ανταπόκριση των αστυνομικών υπηρεσιών στις σύγχρονες ανάγκες. Γι’ αυτό, λοιπόν, προχωρήσαμε στην ίδρυση των υπηρεσιών αντιμετώπισης ενδοοικογενειακής βίας. Βασική επιδίωξή τους είναι η ουσιαστική αντιμετώπιση των περιστατικών, αλλά όχι μόνο. Είναι και η συλλογή, η επεξεργασία, η τήρηση στατιστικών στοιχείων, αριθμών, η ανάλυσή τους καθώς και η ανάπτυξη συνεργασίας με άλλους φορείς. Δηλαδή αυτό το οποίο ζητάτε εμείς το κάναμε και το έκανε η Κυβέρνηση της Νέας Δημοκρατίας.

Στις 10-6-2024 συστήθηκαν άλλα σαράντα πέντε νέα γραφεία αντιμετώπισης ενδοοικογενειακής βίας, τα οποία ήρθαν να προστεθούν σε αυτά που είχαν δημιουργηθεί, τα πρώτα δεκαοκτώ, από το ’21. Επίσης, να σας πω ότι εκεί που υπάρχει πλήρης ενημέρωση είναι και το panic button, για το οποίο επεκτείναμε την εφαρμογή στις 17-5-2024 με δύο κοινές υπουργικές αποφάσεις σε όλη την επικράτεια πλέον μετά την πιλοτική εφαρμογή του και για όλα τα θύματα, άντρες και γυναίκες.

Θα πρέπει να σας πω για το τι έχουμε κάνει. Με τον ν.5090/2024 έχουμε εκσυγχρονίσει το νομοθετικό πλαίσιο για την πρόληψη και την καταπολέμηση της ενδοοικογενειακής βίας. Στο επόμενο διάστημα επίκειται η ενσωμάτωση της νέας οδηγίας 2024/1585 για την καταπολέμηση της βίας κατά των γυναικών. Βρίσκεται σε επεξεργασία, έχει ανακοινωθεί και από τους Υπουργούς, έχει δημοσιευθεί ότι θα έρθει νέο πλέγμα διατάξεων για την αντιμετώπιση της ενδοοικογενειακής βίας, της έμφυλης βίας και εκεί θα υπάρχει αυστηροποίηση. Εκεί θα δούμε και αν θα την ψηφίσετε στη Βουλή.

Θα πρέπει να σας πω ότι όσον αφορά τον όρο γυναικοκτονία έχουμε πει κατ’ επανάληψη ότι πράγματι είναι ένα κοινωνικό πρόβλημα. Πρέπει να κάνουμε κοινωνική, πολιτική, εγκληματολογική ανάλυση και αυτή η στόχευση θα πρέπει να οδηγήσει σε αποτελεσματικές πολιτικές πρόληψης και καταστολής. Όσον αφορά, όμως, την ποινική μεταχείριση, εδώ θα πρέπει να πούμε ότι με τον ν.4855/2021 για κάθε ανθρωποκτονία, ανεξαρτήτως φύλου, το 299 με την τροποποίηση αυτή προβλέπει ως ποινή την ισόβια κάθειρξη και μόνο. Δεν διακρίνει φύλο, προστατεύει την ανθρώπινη ζωή.

Πριν από αυτό, με την τροποποίηση του Ποινικού Κώδικα που γνωρίζετε καλά, που είχε κάνει ο ΣΥΡΙΖΑ και αφορούσε και δολοφονίες όπως αυτές που αναφέρετε -γιατί εφαρμόζεται και σε αυτές, όπως στης Ελένης Τοπαλούδη που πραγματικά αναφερθήκατε και ήταν ένα συγκλονιστικό γεγονός- ο δικαστής με την τροποποίηση του ΣΥΡΙΖΑ θα μπορούσε να επιβάλει, όπως ξέρετε, και πρόσκαιρη κάθειρξη. Άρα, συμφωνείτε με την τροποποίηση που έκανε η Νέα Δημοκρατία;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φυσικά συμφωνούμε. Εννοείται.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Συμφωνούμε.

Άρα, λοιπόν, να πούμε και αν θα συμφωνήσετε και στην αυστηροποίηση των διατάξεων που θα φέρουμε το επόμενο διάστημα στη Βουλή. Σε κάθε περίπτωση, πείτε μας στη δευτερολογία σας, αν θέλετε, και την ποινική αντιμετώπιση με αυτόν τον τρόπο της γυναικοκτονίας. Ποια ποινή διαφορετική εκτός από την ισόβια κάθειρξη, τι περισσότερο προτείνετε ότι πρέπει να επιβληθεί και αν πρέπει να διαχωρίζουμε την ανθρώπινη ζωή. Δηλαδή θα πρέπει να επιβάλλεται μεγαλύτερη ποινή σε σχέση με το θάνατο ενός μικρού παιδιού; Ενός ηλικιωμένου άνδρα;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Επιτρέψτε μου, κυρία Πρόεδρε.

Γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος», σαράντα οκτώ μαθήτριες και μαθητές και τέσσερις συνοδοί εκπαιδευτικοί από το 5ο Γυμνάσιο Νέας Σμύρνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κύριε Υφυπουργέ, πραγματικά, τι να πω. Μάλλον δεν ξέρετε σε ποιον απευθύνεστε και σε ποιους απευθύνεστε. Έχω υπάρξει η σφοδρότερη πολέμια των διατάξεων με τις οποίες ξεπλύθηκαν ευθύνες και έγινε και παρέμβαση σε ανοιχτές υποθέσεις με τον Ποινικό Κώδικα του 2019. Έχω υπάρξει εκείνος ο άνθρωπος που μίλησε ξεκάθαρα για παρεμβάσεις σε ανοιχτές δίκες. Και φυσικά εννοείται ότι συμφωνούμε ότι η ποινή για την ανθρωποκτονία, η καταρχήν ποινή η προβλεπόμενη πρέπει να είναι ισόβια κάθειρξη.

Παραβιάζετε ανοιχτές θύρες, κύριε Υφυπουργέ. Τα μπλέκετε τα πράγματα. Δεν είναι τα πράγματα όπως τα έχετε στο μυαλό σας. Κάποιοι αυτά που λέμε τα εννοούμε και τα υπερασπιζόμαστε με τη ζωή μας και αν έρχονται σε σύγκρουση με την καρέκλα στην οποία καθόμαστε, δίνουμε μια κλωτσιά στην καρέκλα και φεύγουμε. Υπάρχουν, ξέρετε, και αυτοί οι άνθρωποι και αυτά τα παραδείγματα στη ζωή. Και να ξέρετε ότι στην κοινωνία, εν αντιθέσει με την πολιτική, αυτά τα παραδείγματα είναι συντριπτικά περισσότερα.

Ο πρώτος ο οποίος επωφελήθηκε των διατάξεων αυτών στις οποίες αναφέρεστε ήταν ο Κορκονέας, ο δολοφόνος του δεκαπεντάχρονου Αλέξανδρου Γρηγορόπουλου. Οι επόμενοι που επωφελήθηκαν ήταν οι κατηγορούμενοι για το Μάτι. Και οι πρώτοι που τα είπαν αυτά τα πράγματα πριν καν ψηφιστούν -δεν ήμασταν στη Βουλή αλλά δεν χρειάζεται να είσαι στη Βουλή για να είσαι πολιτικά ενεργός και συνεπής- ήμασταν εμείς και ήμουν εγώ ως Πρόεδρος τότε της Πλεύσης Ελευθερίας, ενός μικρού κόμματος που τότε έκανε τα πρώτα του βήματα.

Θα σας απαντήσω σε ένα προς ένα, αλλά διεκδικώ και τις δικές σας απαντήσεις. Πρώτον, ρωτάτε: «Έχει μεγαλύτερη αξία η ζωή μιας γυναίκας από τη ζωή ενός γέροντα ή ενός παιδιού;». Αυτό είναι το δόγμα Μητσοτάκη. Αυτά πήγε και είπε στη ΔΕΘ το 2022. Όχι, κύριε Υφυπουργέ, δεν έχει μεγαλύτερη αξία, έχει ίση αξία. Όμως, αυτοί που αφαιρούν τη ζωή της γυναίκας επειδή είναι γυναίκα πιστεύουν ότι έχει μικρότερη αξία. Το καταλάβατε; Και γι’ αυτό πρέπει να τιμωρηθεί με ιδιώνυμη ένταξη, με ειδική πρόβλεψη επιβαρυντικής περίστασης η γυναικοκτονία.

Και επειδή κάνετε σχήματα τα οποία δεν ξέρω ποιος σας τα λέει και με συγχωρείτε, δεν θυμάμαι αν είστε νομικός και δικηγόρος, είστε; Δεν το λέω υποτιμητικά. Είστε. Λοιπόν, γνωρίζετε πάρα πολύ καλά ότι, όταν η αρχική ποινή είναι ισόβια, μπορεί να συνεκτιμηθούν κάποιες ελαφρυντικές περιστάσεις που έχουν να κάνουν με τον βίο, που έχουν να κάνουν με τις συνθήκες, που έχουν να κάνουν με πάρα πολλά πράγματα. Αντίστοιχα, μπορεί να συνεκτιμηθούν και επιβαρυντικές περιστάσεις που έχουν να κάνουν με το κίνητρο, με την επαναληπτικότητα, με τον δόλο, με την ένταση του δόλου και μετά τις παραμέτρους και την έμφυλη διάσταση. Εμείς, λοιπόν, αυτό ζητάμε, να προβλεφθεί ειδική επιβαρυντική περίσταση, ώστε να μην μπορεί να επωφεληθεί μιας γενικής πρόβλεψης εκείνος ο οποίος δεν διαπράττει απλώς ανθρωποκτονία, αλλά γυναικοκτονία. Τι δεν καταλαβαίνετε; Πόσο πιο αναλυτικά να το πούμε;

Το καταλαβαίνετε. Το καταλαβαίνετε, αλλά δεν θέλετε να το κάνετε, γιατί η πραγματικότητα δεν είναι αυτή που είπατε, ότι κανείς δεν έχει μεγαλύτερη ευαισθησία από εσάς. Μακάρι να ήταν έτσι. Εγώ πραγματικά αυτό θα ήθελα. Το ευχήθηκα στην πρώτη μου ομιλία εδώ στη Βουλή στις προγραμματικές δηλώσεις, που μίλησα για την ανάγκη θεσμοθέτησης του κακουργήματος των γυναικοκτονιών. Δεν έχετε ευαισθησία, δυστυχώς. Ο Πρωθυπουργός σας δεν έχει όχι την ευαισθησία, ούτε καν την ευθιξία να έρθει εδώ να απαντήσει που τον ρωτάει μια Αρχηγός, η μοναδική γυναίκα Αρχηγός κάθε βδομάδα. Ο Υφυπουργός σας, ο κ. Βαρτζόπουλος, μας είπε ότι είναι γονιδιακό το θέμα, είναι θέμα DNA: Οι γυναίκες είναι αδύναμες και δολοφονούνται και οι άνδρες είναι δυνατοί και σκοτώνουν. Και όχι απλώς δεν τον καθαίρεσε ο Πρωθυπουργός, αλλά είπε ότι τον στηρίζει κιόλας.

Μας λέτε ότι έχετε κάνει μια ολοκληρωμένη στρατηγική, η οποία πού αποτυπώνεται; Με συγχωρείτε. Είστε ευχαριστημένοι; Γιατί το απόσταγμα της τοποθέτησής σας και σε αυτή μου την ερώτηση και στην προηγούμενη είναι ότι καλά τα κάνετε, είστε ευχαριστημένοι.

Μα, δεν τα κάνετε καλά αφού πεθαίνουν άνθρωποι στα αστυνομικά τμήματα -ως προς την προηγούμενη συζήτηση που είχαμε- ή αφού σκοτώνονται, δολοφονούνται γυναίκες ακόμα και μπροστά στο αστυνομικό τμήμα, έχοντας προσφύγει στο αστυνομικό τμήμα.

Είπατε ότι έχετε δημιουργήσει φορέα καταγραφής των γυναικοκτονιών και των στοιχείων; Έχετε δημιουργήσει τέτοιον φορέα και δεν το ξέρουμε; Τον κάνατε μυστικά; Ή μας λέτε ότι δεν χρειάζεται φορέα, γιατί εσείς κάνατε κάτι καλύτερο, που είναι να κάνετε γραφεία ενδοοικογενειακής βίας;

Μα, δεν ξέρετε ότι δεν έχει αποτέλεσμα αυτή η επικοινωνιακή διαχείριση; Δεν ξέρετε ότι υπάρχει πολύ μεγάλο πρόβλημα γιατί οι γυναίκες που καταγγέλλουν βρίσκονται ακόμα πιο εκτεθειμένες μετά την καταγγελία και τις επαναθυματοποιούν, τις κρατούν στα τμήματα; Ήταν η Βουλευτίνα μας το Σαββατοκύριακο με γυναίκα καταγγέλλουσα που την κρατούσαν και εκείνη και το παιδί της στο τμήμα.

Οι γυναίκες που δολοφονούνται, κύριε Υφυπουργέ, στη συντριπτική τους πλειοψηφία και σε μεγάλο ποσοστό έχουν απευθυνθεί στην Αστυνομία, στην εισαγγελία, στα δικαστήρια, έχουν κάνει ενέργειες και δεν προστατεύτηκαν. Δολοφονήθηκαν.

Αυτά, βέβαια, αν είχατε έναν φορέα, θα ήταν σίγουρα επίσημα καταγεγραμμένα και θα αφαιρούσε αυτή η καταγραφή όλα τα άλλοθι στα οποία αναφερθήκατε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, τελειώνω.

Το panic button καταγράφεται από μαρτυρίες ότι δεν επαρκεί, δεν είναι ακαριαία η ενεργοποίηση των μηχανισμών προστασίας. Πρόσφατο ήταν το περιστατικό της γυναίκας που είπε ότι «πάτησα το panic button και μου ήρθαν μετά από μισή ώρα».

Μη βαυκαλίζεστε ότι τα κάνετε όλα καλά. Και σας λέω ξεκάθαρα, ότι εμείς -επειδή με ρωτήσατε τι θα κάνουμε- εννοείται ότι θα ψηφίσουμε ό,τι είναι προστατευτικό για τις γυναίκες. Από το Φλεβάρη σας παρακαλάμε και εμείς φέραμε τους φορείς εκπροσώπησης των θεμάτων που αφορούν την προστασία από την έμφυλη βία και το ευρωπαϊκό δίκτυο κατά της βίας και το Strong Me στην ακρόαση φορέων. Εννοείται ότι θα τα ψηφίσουμε, αλλά δεν τα φέρνετε. Έχει κάνει συνεντεύξεις Τύπου ο Υπουργός Δικαιοσύνης από τον Μάιο και έχουμε φτάσει Νοέμβριο και δεν τα φέρνετε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Πρόεδρε.

Κύριε Υπουργέ, έχετε τον λόγο για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Δεν θα αναλύσω πολύ το θέμα το νομικό της γυναικοκτονίας. Θα πω μόνο ότι ενώ δέχεστε ότι η ανθρώπινη ζωή έχει ίση αξία, αν κατάλαβα καλά το σκεπτικό σας, λέτε ότι θα πρέπει να γίνει επιβαρυντική η περίπτωση και έτσι, με αυτόν τον τρόπο, να αντιμετωπίζεται το θέμα των ελαφρυντικών.

Τώρα, πρώτον, οι νομικοί που μας ακούν θα μας κρίνουν και εμάς και εσάς και τι σχέση μπορεί να έχει η επιβαρυντική περίπτωση με τα ελαφρυντικά. Αυτό θα το κρίνουν οι νομικοί και οι καθηγητές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επιμέτρηση, κύριε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Και οι πολίτες θα πρέπει να κρίνουν και να τους πείτε τι ανώτερη ποινή από την ισόβια κάθειρξη θα βάλετε σε περίπτωση που υπάρχει επιβαρυντική περίπτωση.

Να σας απαντήσω, λοιπόν, στο θέμα της ερώτησης. Δεν σας είπα ότι έχουμε ιδρύσει επίσημο φορέα. Σας είπαμε ότι έχουμε πλέον έναν κρατικό φορέα, ο οποίος είναι οι Διευθύνσεις Αντιμετώπισης Ενδοοικογενειακής Βίας, που έχουν όλα τα στοιχεία τα οποία ζητάτε -αυτό που λέτε στην ερώτησή σας- καταγραφή, ταξινόμηση, ανάλυση, δημοσίευση στατιστικών δεδομένων για τις γυναικοκτονίες, για την ενδοοικογενειακή βία, σας λέω εγώ.

Και για του λόγου το αληθές, θα σας παραθέσω τα στοιχεία, για να μη μιλάω γενικά και αόριστα. Θα σας πω, λοιπόν, ότι μόνο από τις 18 έως τις 24 Νοεμβρίου του 2024 οι αστυνομικοί σε όλη τη χώρα ανταποκρίθηκαν σε εξακόσιες ενενήντα οκτώ κλήσεις στο τηλεφωνικό κέντρο της Άμεσης Δράσης. Χορηγήθηκε σε εκατόν τριάντα γυναίκες-θύματα η εφαρμογή του panic button. Διαχειρίστηκαν συνολικά τριακόσια εβδομήντα εννέα περιστατικά, για τα οποία έγιναν διακόσιες σαράντα μία συλλήψεις. Έξι θύματα μεταφέρθηκαν σε δομές. Δεκαεπτά θύματα μεταφέρθηκαν σε ιατροδικαστή ή νοσοκομείο. Τους δέκα πρώτους μήνες του 2024 είχαμε έντεκα χιλιάδες τριακόσιες οκτώ συλλήψεις. Την αντίστοιχη περίοδο του 2023 είχαμε πέντε χιλιάδες πεντακόσιες τριάντα έξι συλλήψεις.

Έχουμε αναλυτικά στατιστικά και με ηλικιακά όρια, αν θέλετε. Για παράδειγμα σας λέω, σε ηλικίες 45 έως 60 έχουμε τέσσερις χιλιάδες εννιακόσιες εβδομήντα εννέα δράστες, 13 έως 18 ετών έχουμε διακόσιους δεκατέσσερις. Σας δίνω αναλυτικά τα στοιχεία. Τα καταγεγραμμένα θύματα ήταν είκοσι μία χιλιάδες εκατόν πενήντα τέσσερα ενώ το αντίστοιχο δεκάμηνο του 2023 είναι έντεκα χιλιάδες τριακόσιες πενήντα οκτώ.

Το 2024 καταγράφηκαν στην εφαρμογή της ενδοοικογενειακής βίας δεκαεννέα θάνατοι, έντεκα γυναίκες και οκτώ άνδρες, στο πλαίσιο ενδοοικογενειακής βίας που αφορά όλες τις σχέσεις μεταξύ των φύλων. Αυτοί οι αριθμοί που σας λέω -συλλήψεις, καταγγελίες, μεταφορές σε δομές- δεν είναι αριθμοί τυχαίοι, είναι αριθμοί, είναι άνθρωποι, γυναίκες, που προστατεύτηκαν, που σώθηκαν, που τους θωράκισε η Ελληνική Αστυνομία.

Συνεχίζω, λοιπόν. Είχαμε καταγραφή δεκαοκτώ χιλιάδων τετρακοσίων είκοσι επτά περιστατικών. Το δεκάμηνο του 2023 είχαμε εννέα χιλιάδες οκτακόσια εξήντα. Είχαμε δεκαοκτώ χιλιάδες εννιακόσιους εβδομήντα οκτώ δράστες, ενώ το αντίστοιχο δεκάμηνο του 2023 είχαμε δέκα χιλιάδες τριακόσιους ογδόντα δύο. Από αυτούς τους δράστες, δεκαπέντε χιλιάδες εκατόν πενήντα οκτώ είναι άνδρες, τρεις χιλιάδες τετρακόσιες οκτώ είναι γυναίκες, διακόσιοι πενήντα πέντε ανήλικοι άνδρες, εβδομήντα επτά ανήλικες γυναίκες.

Όσον αφορά το panic baton, θα σας πω ότι από τη λειτουργία του, από 1-1-2024 μέχρι 31-10-2024 έχουμε γυναίκες δικαιούχους δώδεκα χιλιάδες τριακόσιες ενενήντα δύο και άνδρες δικαιούχους τρεις χιλιάδες εκατόν ενενήντα, γυναίκες που εγγράφηκαν τέσσερις χιλιάδες τριακόσιες ογδόντα επτά, άνδρες που εγγράφηκαν τριακόσιοι τριάντα ένας. Από την έναρξη εφαρμογής του έχουμε επτακόσιες ενενήντα οκτώ ενεργοποιήσεις. Επτακόσιες ενενήντα οκτώ ενεργοποιήσεις σημαίνει και ζωές που σώθηκαν. Δεν είναι απλώς αριθμοί. Είναι σημαντικό.

Πρέπει, λοιπόν, να σας πω ότι με όλη αυτήν την πολιτική και αυτήν την αύξηση των καταγγελιών είναι προφανές ότι, πλέον, στόματα μιλάνε, γυναίκες εμπιστεύονται, γυναίκες απευθύνονται στην Αστυνομία, γυναίκες πατάνε το κουμπί πανικού και αυτό δημιουργεί μια καλύτερη εμπιστοσύνη. Να αφήσω ότι οι γυναίκες έχουν τη δυνατότητα πλέον να πάνε σε ένα safe house,που δεν υπήρχε στο παρελθόν και υπάρχει σε κάθε αστυνομική διεύθυνση. Να σας πω ότι υπάρχουν σαράντα τέσσερα συμβουλευτικά κέντρα, δεκαοκτώ ξενώνες φιλοξενίας γυναικών. Να σας πω, λοιπόν, ότι υπάρχουν και δύο ξενώνες του Ειδικού Κέντρου Κοινωνικής Αλληλεγγύης.

Άρα, λοιπόν, όλα αυτά τα στοιχεία που ζητάτε με αυτόν τον τρόπο, υπάρχουν, καταγράφονται, αναλύονται και μας βοηθάνε να κάνουμε ακόμα καλύτερη, ακόμα πιο αποτελεσματική αυτήν την στρατηγική, για να προστατεύσουμε ολοένα και περισσότερα θύματα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Σας ευχαριστώ και τους δύο.

Δεν θα συζητηθεί λόγω κωλύματος του Βουλευτού, η πρώτη, με αριθμό 245/ 25-10-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του Κομουνιστικού Κόμματος Ελλάδος κ. Εμμανουήλ Συντυχάκη προς τον Υπουργό Ναυτιλίας και Νησιωτικής Πολιτικής με θέμα: «Κινδυνεύει με αφανισμό η παράκτια αλιεία στην Κρήτη».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «Ελευθέριος Βενιζέλος» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και δύο συνοδοί εκπαιδευτικοί από το 2ο Γενικό Λύκειο Έδεσσας.

Η Βουλή σάς καλωσορίζει.

(Χειροκροτήματα απ΄ όλες τις πτέρυγες της Βουλής)

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 10.19΄ λύεται η συνεδρίαση για τη Δευτέρα 2 Δεκεμβρίου 2024 και ώρα 14.00΄, με αντικείμενο εργασιών του Σώματος: Επετειακή αναφορά από τον Προεδρεύοντα της συνεδρίασης και ομιλητές από τις Κοινοβουλευτικές Ομάδες για την επέτειο της Εθνικής Αντίστασης και κοινοβουλευτικό έλεγχο, συζήτηση επίκαιρων ερωτήσεων.

Σας ευχαριστώ.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**